**VIRALLISET TOIMIHENKILÖT**

**Kilpailunjohtaja -** Kilpailujen johtaja vastaa kilpailukutsun, kilpailujen aikataulun, turvallisuussuunnitelman ja muiden vastaavien asiakirjojen laatimisesta sekä noudattamisesta, hoitaa kilpailujen yleisjärjestelyt ja valvoo toimihenkilöiden toimintaa. Hän vastaa siitä kilpailun läpiviemiseen liittyvästä toiminnasta, joka ei kuulu tuomariston toimivaltaan.

**Ratamestari -** Estekilpailuissa lisenssin omaava ratamestari suunnittelee (ja hyväksyttää) radat, ohjaa radan rakennuksen, sekä opastaa kisojen aikana ratahenkilökuntaa.

**Stewardi -** Lisenssin omaava stewardi huolehtii, että hevosia ei kohdella sopimattomasti kilpailualueella, valvoo tuomariston puheenjohtajan ohjeiden mukaisesti kilpailusääntöjen noudattamista, varmistaa yhdessä järjestäjän kanssa kilpailualueen turvallisuuden, avustaa eläinlääkäriä mahdollisissa hevostarkastuksissa ja doping-näytteiden ottamisessa, auttaa järjestäjää ja kilpailijoita, sekä hoitaa tarvittaessa myös muut tuomariston puheenjohtajan osoittamat tehtävät.

**Tuomari** - Lisenssin omaava tuomari arvostelee suoritukset kilpailussa sääntöjen mukaisesti. Tuomari vastaa muutenkin kilpailusääntöjen noudattamisesta kilpailupäivän aikana.

**Turvallisuuspäällikkö** - Laatii kilpailuihin turvallisuussuunnitelman, josta ilmenee vastuuhenkilöt ja heidän yhteystietonsa (ensiaputaitoiset henkilöt, eläinlääkäri, lääkäri, kengittäjä jne.). Lisäksi hän toimittaa suunnitelman ennen kilpailuja pelastuslaitokselle ja eläinlääkärille. Huolehtii kilpailuiden aikana, että turvallisuusasiat ovat kunnossa.

**YLEISTEHTÄVÄT**

**Buffettihenkilöstö** - Buffetin myyjä on yksi kilpailun tärkeimpiä talkoolaisia. Buffettihenkilöstö huolehtii siitä, että niin kilpailijoille, yleisölle kuin toimihenkilöillekin on ruokaa ja juotavaa tarjolla kilpailupäivän ajan.

**Kansliahenkilöstö** - Kansliahenkilöstö ottaa vastaan maksut, lähtöjen peruutukset ja jälki-ilmoittautumiset ja huolehtii siitä, että lähtölistat ovat ajantasaiset. Kansliassa huolehditaan myös siitä, että palkintoruusukkeet ja muut palkinnot ovat valmiina luokan päätyttyä, ja että tuloslistat saadaan esille. Alue- ja kansallisissa kilpailuissa kansliassa tarkistetaan myös osallistuvien hevosten rokotustodistukset.

**Kuuluttaja** - Kuuluttaja ”avaa” kisat viimeistään noin 15 min ennen kisojen alkua tervehtimällä kisaajia ja yleisöä esitellen kisat ja tuomariston sekä kertomalla päivän kisattavista luokista, osallistujamääristä ja aikataulusta.Kuuluttajan tehtävä on kuuluttaa tuomaritornista käsin radalle tulevat ratsukot ja valmistautuvat ratsukot esim. näin: ”Seuraavana vuorossa ratsukko Janna Janatuinen hevosella Hornet ja he edustavat Keurusseudun Ratsastajia, valmistautuu ratsukot Milla Magia- Merkin Musa ja Eeva Ensimmäinen-Ego.kuuluttaja kuuluttaa myös tuomarin ohjeistuksen mukaan myös radalla suorituksen aikana tapahtuvat asiat (esim. ratsukon keskeyttäminen tms). Ratsukon suorituksen jälkeen kuuluttaja kiittää ratsukkoa vapaamuotoisemmin, esim. ”Kiitos Janna ja Hornet” ja sitten taas uuden ratsukon esittelyyn. Kuuluttaa myös tulokset, väliaikatilanteita (jäljellä olevien ratsukoiden määrä, kärjen tilanne) ja kertoo muutoksista lähtölistoissa ja aikatauluissa. Kuuluttajaa tarvitaan myös palkintojenjaossa sekä kilpailupäivän lopussa (kiitos kaikille).

**Pysäköinninvalvoja** - Pysäköinnin valvoja opastaa kilpailijat ja yleisön pysäköimään oikeille paikoille, siten että tila riittää kaikille. Tarvittaessa auttaa myös liikenteen ohjaamisessa ja autojen siirtämisessä.

**TOIMIHENKILÖTEHTÄVÄT ESTEKILPAILUISSA**

**Ajanottaja** - Ajanottaja laittaa kellon käyntiin, kun lähtölinjan liputtaja laskee lipun (ratsukko ylittää lähtölinjan), ja pysäyttää kellon kun maalilinjan liputtaja laskee lipun (ratsukko ylittää maalilinjan). Jokaiselle vaiheelle tarvitaan yksi ajanottaja. Käsiajanottajat tarvitaan, vaikka kilpailuissa olisikin sähköinen ajanotto.

**Equipen käyttäjä** - Kirjaa tuomarin mukaan ratsukon virhepisteet Equipe-tulospalveluohjelmaan. Käyttää myös sähköistä ATU-ajanottolaitteistoa, mikäli sellainen on käytössä, muussa tapauksessa kirjaa ajat käsiajanottolaitteiston mukaisesti.

**Käsikirjanpitäjä** - Käsikirjanpitäjän tehtävä on merkitä tuomarin mukaan ratsukon virhepisteet ja aika käsipöytäkirjaan. Käsikirjanpito on oltava aina, vaikka kilpailuissa käytetäänkin Equipe-tulospalveluohjelmaa. Luokan päätyttyä antaa tulokset kuuluttajalle palkintojen jakoa varten.

**Liputtaja** - Esteradalla tarvitaan liputtajat lähtö- ja maalilinjoille, että käsiajanotto voidaan suorittaa luotettavasti. Jos lähtö- ja maalilinja on sama, tai linjat ovat lähekkäin toisiaan, riittää yksi liputtaja, muuten liputtajia tarvitaan useampi liputtaja. Liputtaja seisoo ratamestarin osoittamassa paikassa linjan vieressä. Lähtölinjan liputtaja nostaa lipun, kun ratsukko saa lähtömerkin, maalilinjan liputtaja nostaa lipun ratsukon hypätessä radan toiseksi viimeistä estettä. Lippu lasketaan napakasti ja nopeasti (ei kuitenkaan hevosta kohti), kun ratsukko ylittää linjan.

**Portinavaaja** - Portinavaajan tehtävänä on estekilpailuissa päästää valmistautuva ratsukko verryttelyalueelta radan puolelle (KeSeRan kilpailuissa radalla on yleensä suorittavan ratsukon lisäksi yksi valmistautuva ratsukko). Portti avataan kun edellinen ratsukko on ylittänyt maalilinjan, suoritusten aikana portti pidetään aina suljettuna. Portinavaajan on hyvä pyrkiä kutsumaan seuraava radalle menevä ratsukko portille valmiiksi odottamaan, kuuluva ääni on siis plussaa.

**Radan rakentajat ja purkajat** - Tähän tarvitaan kaikkein eniten talkoolaisia. KeSeRan estekilpailuissa rata rakennetaan yleensä edellisenä iltana. Rataa muutetaan luokkien välissä (estekorkeudet, hyppysuunnat, esteiden paikat ja lähtö- ja maalilinjat voivat muuttua), ja päivän päätyttyä rata puretaan pois, ja viedään johteet, tolpat ja puomit takaisin paikoilleen. Kokemusta ei tarvita, eli kaikki voivat osallistua (tuo mukaan äiti, isä, sisko ja kaverit). Estekilpailuissa ratamestari on aina paikalla ohjaamassa radan rakennusta.

**Ratahenkilökunta** - Ratahenkilökunta on esteradalla valmiina nostamaan ja korjaamaan ratsukoiden pudottamat esteet, sekä muutenkin huoltamaan rataa tarvittaessa. Tärkeintä on seurata koko ajan suorittavaa ratsukkoa, ja varoa häiritsemästä suoritusta. Pudonneet puomit nostetaan suoritusta häiritsemättä, yleensä vasta suorituksen päätyttyä. Mikäli puomi putoaa radalle siten, että se häiritsee jonkun rataan kuuluvan esteen hyppäämistä, se on kuitenkin siirrettävä pois tieltä mahdollisimman nopeasti. Jos joku este hajoaa kokonaan, ratamestari varmistaa, että este kootaan oikein. Ratahenkilökunnan tehtävänä on myös tarkkailla esteiden ponnistus- ja alastulopaikkoja ja tarvittaessa tasoittaa niitä haravalla.

**Verryttelyalueen porttivahti** - Verryttelyalueen porttivahti huolehtii, että verryttelyssä on oikea määrä ratsukoita, KeSeRan estekilpailuissa maksimissaan 6 ratsukkoa kerrallaan. Porttivahti seuraa luokan kulkua ja hänellä on ajantasainen lähtölista, jonka avulla verryttelyvuoroa odottaville ratsukoille voi kertoa missä kohtaa luokassa mennään.

**Verryttelyalueen valvoja** -Valvoo verryttelyn sujuvuutta ja turvallisuutta. Verryttelyvalvoja huolehtii siitä, että verryttelysuuntaa vaihdetaan säännöllisesti (ellei ole sovittu vapaasta verryttelysuunnasta tai verryttelystä vain toiseen suuntaan)., ja että verryttelyesteet on liputettu oikein ja sallitun korkuisia (korkeintaan 10cm luokan korkeutta suurempia). Valvoo, että ratsastajat kohtelevat ratsujaan ja toisiaan asianmukaisesti. Verryttelyvalvojalla on suotavaa olla kokemus estekilpailuista.

**TOIMIHENKILÖTEHTÄVÄT KOULUKILPAILUISSA**

**Equipen käyttäjä** - Syöttää arvostelupöytäkirjojen tulokset Equipe-tulospalveluohjelmaan, ja huolehtii luokan päätyttyä tuloslistaan tuomarin allekirjoituksen. Hoitaa tulokset luokan päätyttyä kuuluttajalle palkintojenjakoa varten.

**Kopiokoneen käyttäjä** - Ottaa Equipeen syötetyistä arvostelupöytäkirjoista kopiot ratsastajille annettavaksi. Jos papereita on kaksi, ottaa kaksipuoleisen kopion, jos useampi, niin nitoo paperit yhteen. Huolehtii myös alkuperäiset pöytäkirjat kopioinnin jälkeen sovittuun paikkaan.

**Koulutuomarin sihteeri** - Sihteeri istuu koulutuomarin vieressä ja kirjaa ylös arvostelupöytäkirjaan tuomarin antamat arvosanat ja kirjalliset kommentit. Sihteerin on ymmärrettävä kouluratsastusta siinä määrin, että hän tunnistaa ja ymmärtää tuomarin käyttämät termit, kokemus koulukilpaluista on siis hyväksi. Nopea kirjoituskäsi ja selkeä käsiala ovat välttämättömiä, samoin täytyy uskaltaa kysyä heti, jos ei kuullut mitä tuomari sanoi.

**Lähetti** - Lähetti hakee arvostelupöytäkirjat tuomareilta, ja tuo ne tulospalveluun kirjattaviksi.

**Verryttelyalueen porttivahti** - Verryttelyalueen porttivahti huolehtii, että verryttelyssä on oikea määrä ratsukoita, KeSeRan koulukilpailuissa maksimissaan 6 ratsukkoa kerrallaan. Porttivahti seuraa luokan kulkua ja hänellä on ajantasainen lähtölista, jonka avulla verryttelyvuoroa odottaville ratsukoille voi kertoa missä kohtaa luokassa mennään.

**Verryttelyalueen valvoja** -Valvoo verryttelyn sujuvuutta ja turvallisuutta. Verryttelyvalvoja huolehtii siitä, että verryttelysuuntaa vaihdetaan säännöllisesti (ellei ole sovittu vapaasta verryttelysuunnasta tai verryttelystä vain toiseen suuntaan). Valvoo, että ratsastajat kohtelevat ratsujaan ja toisiaan asianmukaisesti.

**Radan rakentajat ja purkajat** - Tähän tarvitaan kaikkein eniten talkoolaisia. KeSeRan koulukilpailuissa rata rakennetaan yleensä edellisenä iltana. Kilpailun päätyttyä kouluaidat puretaan pois, ja viedään takaisin paikoilleen. Kokemusta ei tarvita, eli kaikki voivat osallistua (tuo mukaan äiti, isä, sisko ja kaverit). Koulukilpailuissa paikalla on aina joku kokenut henkilö ohjaamassa.

Kaikilta toimihenkilöiltä edellytetään jonkin ratsastusseuran jäsenyyttä. Joissakin toimihenkilötehtävissä edellytetään lisäksi vähintään 18 vuoden ikää (verryttelyalueen valvoja, kansliahenkilöstö, pysäköinninvalvoja).